Muutettu ehdotus NEUVOSTON SUOSITUS lasten ja nuorten alkoholinkäytöstä (komission EY:n perustamissopimuksen 250 (2) artiklan nojalla esittämä) - (ETA:n kannalta merkityksellinen teksti)

1. Taustaa

- Ehdotus (KOM(2000)736 lopullinen) toimitettiin neuvostolle 28.11.2000.

- Neuvosto toimitti ehdotuksen Euroopan parlamentille 16.01.2001 (kuulemismenettely (KOM(2000)736-2001/0801(CNS)).

- Euroopan parlamentti antoi lausuntonsa (PE A5-150/01) 16.05.2001.

2. Ehdotuksen tarkoitus

Neuvoston suositusehdotuksessa suositellaan nuorten alkoholinkäyttöä koskevan asianmukaisen ja kattavan terveydenedistämispolitiikan kehittämistä ja täytäntöönpanoa paikallisesti, kansallisesti ja EU:n tasolla. Jäsenvaltioita kehotetaan ryhtymään toimiin nuorten alkoholinkäytön aiheuttamiin ongelmiin puuttumiseksi valistuksen ja tiedotuksen avulla sekä vahvistamaan sääntelyn, esimerkiksi alkoholin myyntiä, päihtyneenä ajamista ja mainostamista koskevien sääntöjen, täytäntöönpanoa.

Suositusehdotuksessa pyydetään lisäksi jäsenvaltioita vaatimaan alkoholinvalmistajia ja -vähittäismyyjiä viestimään vastuullisesti ja ottamaan mainonnan osalta käyttöön itsesääntelysäännöt. Jäsenvaltioiden hallituksia kehotetaan laatimaan tai kehittämään käytännesääntöjä kyseisen teollisuudenhaaran kanssa, jotta varmistetaan, että alkoholivalmisteita ei suunnata nuorille tai suunnitella tai mainosteta niin, että ne vetoavat juuri heihin.

3. Komission lausunto Euroopan parlamentin äänestämistä tarkistuksista

Kun tästä suosituksesta oli keskusteltu Euroopan parlamentissa 15. toukokuuta 2001, parlamentti teki 16. toukokuuta seuraavat tarkistukset: 1-6, 8, 9 (ensimmäinen osa), 10-11, 12 (toinen osa), 14-18, 19 (ensimmäinen osa), 20-40, 42-46, 48-56. Tarkistettu ehdotus hyväksyttiin suurella enemmistöllä. Lainsäädäntöpäätöslauselma hyväksyttiin 445 äänellä (63 äänesti vastaan ja 21 pidättyi äänestämästä).

Komission jäsen David Byrne ilmoitti 15. toukokuuta täysistunnossa, että komissio voisi hyväksyä kokonaan tai osittain seuraavat tarkistukset: 1, 8, 10, 11, 15, 17, 18, 21, 22, 24, 27, 30, 31, 33, 34, 35, 38, 39, 40, 42, 49, 50, 51 ja 52.

3.1. Seuraavat tarkistukset hyväksytään kokonaisuudessaan: 1, 8, 10, 11, 18, 27, 30, 31 ja 34.

Nämä tarkistukset voidaan hyväksyä kokonaisuudessaan seuraavista syistä:

Tarkistus 1: Johdanto-osan 4 kappaleeseen ehdotettu uusi sanamuoto on selvempi, ja se heijastelee liikenneturvallisuutta käsittelevän komission tiedonannon sisältöä.

Tarkistus 8: Näyttää suotavalta hyväksyä johdanto-osan 15 kappaleeseen ehdotettu uusi sanamuoto, jotta voidaan selkeämmin korostaa tutkimuksen lisäämisen tarpeellisuutta (laajempi ja yhdenmukaisempi tiedonkeruu mukaan luettuna).

Tarkistus 10: Näyttää suotavalta parantaa 1 kohtaa korostamalla tutkimuksen ja tiedonkeruun edistämisen tarvetta. On lisäksi järkevää korostaa sitä, että nuorten on pystyttävä tekemään tietoon perustuvia valintoja, ja mainita tässä yhteydessä myös alueellinen taso.

Tarkistus 11: Tässä uudessa 1 a kohdassa lisätään 1 kohdassa esitetyn toteamuksen painoarvoa lisäämällä maininta alkoholista yhtenä merkittävimmistä terveyteen vaikuttavista tekijöistä. Kun tarkistukseen on sisällytetty osia tarkistuksesta 17, se kuuluu nyt seuraavasti: "tuettava tutkimusta, jossa tarkastellaan alkoholinkäyttöä yhtenä merkittävimmistä terveyteen vaikuttavista tekijöistä - tällaisen tutkimuksen perusteella voitaisiin arvioida seurauksia paikallisella, kansallisella, alueellisella ja yhteisön tasolla - sekä tuettava tässä yhteydessä tietokantojen kehittämistä alkoholijuomien kulutuksen aiheuttamien vaarojen torjumiseksi" (ks. myös tarkistus 17).

Tarkistus 18: Opiskelijajärjestöt pitäisi todellakin mainita 5 kohdassa nuoriso- ja urheilujärjestöjen rinnalla. Lisäksi ryhmäpaine, vanhempien alkoholin väärinkäyttö ja itsetunnon puute ovat tärkeitä tekijöitä, jotka on otettava huomioon. On myöskin järkevää pyrkiä edistämään alkoholittomiin vaihtoehtoihin liittyvien kielteisten mielikuvien poistamista.

Tarkistus 27: On tärkeää vahvistaa nuorten roolia 11 kohdassa. Lisäksi voidaan hyväksyä, että sanat "aloittamaan juomisen tai juomaan huolestuttavia määriä" korvataan sanoilla "käyttämään alkoholia vahingollisesti".

Tarkistus 30: Tarkistuksessa on kyse 13 kohdassa esiintyvän verbin muuttamisesta ("call upon" korvataan verbillä "require"), joka ei vaikuta suomenkieliseen versioon.

Tarkistus 31: Samalla tavoin 14 kohdassa voidaan aivan hyvin korvata "pyrittävä saamaan valmistajat ja vähittäismyyjät" sanoilla "saatava valmistajat ja vähittäismyyjät".

Tarkistus 34: Uuden kymmenennen luetelmakohdan (harhaanjohtavien tuotenimien käyttö) lisääminen 15 kohdan b alakohtaan selkeyttää tekstiä. Tällä lisäyksellä sisällytetään kyseiseen kohtaan samalla epäsuorasti viittaus "limuviinoihin" (jotka muodostavat lähtökohdan tämän suosituksen laatimiselle).

3.2. Seuraavat tarkistukset hyväksytään osittain tai uudelleenmuotoiltuina: 15, 17, 21, 22, 24, 33, 35, 38, 39, 40, 42, 49, 50, 51 ja 52.

Tarkistus 15: Valtiosta riippumattomilla järjestöillä on roolinsa tällä alalla, ja ne olisi mainittava 10 kohdassa (monikeskusmallin käyttäminen nuorten valistamisessa). Suosituksen 10 kohta kuuluu nyt siis seuraavasti: "Käytettävä monikeskusmallia nuorille suunnatussa alkoholin käyttöä ja väärinkäyttöä koskevassa valistuksessa, jolla pyritään helpottamaan väärinkäytön ehkäisemistä; tähän toimintaan olisi tarvittaessa saatava mukaan koulutus-, terveys- ja nuorisopalvelut, lainvalvontaviranomaiset, valtiosta riippumattomat järjestöt ja tiedotusvälineet".

Tarkistus 17: Tietokannat on syytä mainita tutkimuksen ja tiedonkeruun yhteydessä. Suosituksen (uusi) 1 a kohta kuuluu nyt siis seuraavasti: "tuettava tutkimusta, jossa tarkastellaan alkoholinkäyttöä yhtenä merkittävimmistä terveyteen vaikuttavista tekijöistä - tällaisen tutkimuksen perusteella voitaisiin arvioida seurauksia paikallisella, kansallisella, alueellisella ja yhteisön tasolla - sekä tuettava tässä yhteydessä tietokantojen kehittämistä alkoholijuomien kulutuksen aiheuttamien vaarojen torjumiseksi" (ks. myös tarkistus 11).

Tarkistus 21: On tärkeää mainita myös vähittäismyyjien vastuu nuorten suojelusta tarjoilu- ja myyntihenkilöstölle annettavassa erityiskoulutuksessa sekä lisätä maininta voimassa olevista lupamääräyksistä. Suosituksen 6 kohta kuuluu nyt siis seuraavasti: "Kannustettava alkoholijuomien valmistajia ja vähittäismyyjiä niiden pyrkiessä kehittämään tarjoilu- ja myyntihenkilöstölle erityiskoulutusta lasten ja nuorten suojelusta, voimassa olevista lupamääräyksistä, jotka koskevat alkoholin myymistä nuorille, sekä alkoholittomien juomien pitämisestä tiukasti erillään alkoholijuomista myyntitiloissa." (ks. myös tarkistus 42).

Tarkistus 22: Opastavan materiaalin tuottaminen yhteistyössä nuorten kanssa on järkevä ehdotus. Opettajilla ja kasvattajilla on tärkeä rooli terveydenedistämistoimissa. Työpaikkojen ja joukkotiedotusvälineiden sisällyttäminen suositukseen on perusteltua. Suosituksen 7 kohta kuuluu nyt siis seuraavasti: "Edistettävä aina tarvittaessa yhteistyössä nuorten kanssa vanhemmille, kasvattajille ja opettajille suunnatun opastavan materiaalin tuottamista tavoitteena auttaa heitä keskustelemaan alkoholista lasten ja nuorten kanssa sekä tämän materiaalin levitystä paikallisten verkostojen, kuten koulujen, terveydenhoitopalvelujen, työpaikkojen, kirjastojen, nuorisotalojen, sekä Internetin ja muiden joukkotiedotusvälineiden kautta."

Tarkistus 24: On järkevää varmistaa, että alaikäisille kuluttajille ei suunnata alkoholijuomia harhaanjohtavien tuotenimien avulla. Suosituksen 15 a kohta kuuluu nyt siis seuraavasti: "Varmistettava, että valmistajat eivät suuntaa alkoholivalmisteita lapsille ja nuorille muun muassa käyttämällä harhaanjohtavia tuotenimiä." (ks. myös tarkistus 33).

Tarkistus 33: Tässä tarkistuksessa ehdotetaan 15 a kohdan uudelleenmuotoilemista, joka sisältyy jo tarkistukseen 24. Kohta kuuluu nyt seuraavasti: "Varmistettava, että valmistajat eivät suuntaa alkoholivalmisteita lapsille ja nuorille muun muassa käyttämällä harhaanjohtavia tuotenimiä." (ks. tarkistus 24).

Tarkistus 35: Tällä tarkistuksella ehdotetaan tekstiin lisättäväksi maininta siitä, että on vähennettävä alkoholittomien ja alkoholipitoisten juomien sekoittumisen vaaraa. Suosituksen 15 kohdan b alakohdan uusi ensimmäinen luetelmakohta kattaa nyt tämän näkökohdan: "-- alkoholittomien ja alkoholipitoisten juomien sekoittumisen vaara."

Tarkistus 38: Suosituksen 15 kohdan b alakohdassa näyttää olevan hyödyllistä mainita ne juomatyypit, jotka on suunnattu nuorille. Kyseisen 15 kohdan b alakohdan ensimmäinen virke kuuluu nyt siis seuraavasti: "sen varmistamiseksi, että alkoholijuomia, esimerkiksi limuviinoja tai "synteettisiä juomia", ei suunnitella tai mainosteta niin, että ne houkuttelisivat erityisesti lapsia ja nuoria; erityisesti seuraavat näkökohdat olisi otettava huomioon:".

Tarkistus 39: On järkevää selventää sitä, että mainontaa voidaan suunnata erikseen joko lapsille tai nuorille tai molemmille yhtä aikaa. Suosituksen 15 kohdan b alakohdan kahdeksas luetelmakohta kuuluu siis seuraavasti: "- mainostaminen lapsille ja/tai nuorille suunnatuissa painotuotteissa ja muissa tiedotusvälineissä" (ks. myös tarkistus 40).

Tarkistus 40: Televisiomainontaa säännellään EU:n tasolla, ja radiomainonnasta on annettu kansallisia säännöksiä. Tämän vuoksi näyttää suotavalta puhua "tiedotusvälineistä" yleisemmin, jotta ei syntyisi ristiriitoja voimassa olevien säädöksien kanssa. Suosituksen 15 kohdan b alakohdan kahdeksas luetelmakohta kuuluu nyt siis seuraavasti: "- mainostaminen lapsille ja/tai nuorille suunnatuissa painotuotteissa ja muissa tiedotusvälineissä" (ks. myös tarkistus 39).

Tarkistus 42: Alkoholijuomien pitäminen myyntipaikoissa erillään alkoholittomista juomista on tärkeä osa myyntihenkilöstön koulutusta. Suosituksen 6 kohta kuuluu nyt siis seuraavasti: "Kannustettava alkoholijuomien valmistajia ja vähittäismyyjiä niiden pyrkiessä kehittämään tarjoilu- ja myyntihenkilöstölle erityiskoulutusta lasten ja nuorten suojelusta, voimassa olevista lupamääräyksistä, jotka koskevat alkoholin myymistä nuorille, sekä alkoholittomien juomien pitämisestä tiukasti erillään alkoholijuomista myyntitiloissa." (ks. myös tarkistus 21).

Tarkistus 49: Ehdotettuun suositukseen liittyvän mahdollisen alkoholipolitiikan kehittämisen yhteydessä on todellakin korostettava kansanterveyttä koskevan uuden toimintaohjelman roolia samoin kuin muilla politiikan aloilla esiintyvien terveyskysymysten merkitystä. "Seuranta yhteisön laajuisesti" -otsikon alle ehdotetaan lisättäväksi uusi kohta (4), johon nämä näkökohdat halutaan sisällyttää: "hyödyntämään täysimääräisesti kaikkia yhteisön toimintalinjoja, eritoten kansanterveysohjelmaa, tämän suosituksen alaan kuuluvien seikkojen käsittelemiseksi."

Tarkistus 50: Alkoholi ehdotettiin sisällytettäväksi nuorille suunnattuihin EU:n ohjelmiin, mutta se sisältyy jo epäsuorasti terveyskysymyksiä muilla politiikan aloilla käsittelevään uuteen kohtaan (ks. tarkistus 49).

Tarkistus 51: Yhteistyötä Maailman terveysjärjestön kanssa on syytä korostaa. "Seuranta yhteisön laajuisesti" -otsikon 2 kohta kuuluu nyt siis seuraavasti: "seuraamaan, arvioimaan ja valvomaan kehitystä ja jäsenvaltioissa ja yhteisön laajuisesti toteutettuja toimenpiteitä, tekemään tarvittaessa yhteistyötä Maailman terveysjärjestön kanssa sekä varmistamaan tässä yhteydessä jatkuva, rakentava ja analyyttinen vuoropuhelu kaikkien asiaan liittyvien tahojen kanssa".

Tarkistus 52: Näyttää todellakin suotavalta lyhentää suosituksen kestoa ja mainita tämän jälkeen säännöllinen raportointi. "Seuranta yhteisön laajuisesti" -otsikon 3 kohta kuuluu nyt siis seuraavasti: "raportoimaan jäsenvaltioiden toimittamien tietojen perusteella ehdotettujen toimenpiteiden täytäntöönpanosta viimeistään neljän vuoden kuluttua tämän suosituksen antamispäivästä ja säännöllisesti sen jälkeen, tarkastelemaan sitä, missä määrin ehdotetut toimenpiteet toimivat tehokkaasti, sekä pohtimaan lisätoimien tarpeellisuutta."

4. Päätelmä

Komissio muuttaa EY:n perustamissopimuksen 250 artiklan 2 kohdan mukaisesti ehdotustaan kuten edellä esitettiin.

Tehty Brysselissä

Neuvoston puolesta

Puheenjohtaja